Svätá
Sviatok: 4. február
1. storočie
Význam mena: nositeľka víťazstva (gr. Bereniké, Βερενίκη), Ver – jar, Niké – víťazstvo, víťazná jar (lat.-gr.); Vera icon – opravdivý obraz (gr.), slovenská podoba tohto mena: Jarmila
Atribút: šatka s odtlačkom Kristovej tváre
Veronika je podľa tradície žena, ktorá podala šatku Pánu Ježišovi, keď niesol svoj kríž na Golgotu. Na šatke zostala odtlačená podoba Kristovej tváre. Nikde neexistuje historická zmienka o tejto udalosti, no tradícia je tak silná, že Veronikina šatka a jej čin má pevné miesto na krížovej ceste. Jej šatka sa v roku 1297 na príkaz pápeža Bonifáca VIII. dostala do chrámu sv. Petra v Ríme, kde sa uchováva doteraz. O Veronike nie je nič známe, nie je zapísaná ani v Rímskom martyrológiu, ale má svoj sviatok. Apokryfné Skutky Pilátove rozprávajú o žene menom Veronika, ale totožnosť so ženou, ktorá podala Ježišovi ručník je nepravdepodobná. Symbolom Veroniky je šatka s podobou Kristovej tváre a tŕňová koruna.
Blahoslavená Anna Katarína Emmerichová ju v diele Umučenie Pána Ježiša udáva pod menom Serafia.